12. ฐานะการเงินและผลการดำเนินงาน

ในปี 2550 คณะกรรมการบริษัทเห็นสมควรให้แต่งตั้งนายประดิษฐ์ รอดลอยทุกข์
ผู้สอบบัญชีรับอนุญาตเลขที่ 218 หรือนางสาวนงราม เลาหอารีดิลก ผู้สอบบัญชีรับอนุญาตเลขที่ 4334
แห่งบริษัท เอเอสที มาสเตอร์ จำกัด เป็นผู้สอบบัญชีของบริษัท

กำหนดค่าธรรมเนียมการตรวจสอบบัญชีซึ่งเป็นค่าตรวจสอบบัญชีรายปีและค่าสอบทานงบการเงินไตรมาสสำหรับปี
2550 จำนวน 900,000 บาท ค่าสอบทานงบการเงิน 3 ไตรมาส 450,000 บาท
(สี่แสนห้าหมื่นบาทถ้วน)

1.  งบการเงิน

12.1.1 สรุปรายงานการสอบบัญชี

ผู้สอบบัญชีสำหรับงบการเงินของบริษัทประจำงวดปีบัญชีสิ้นสุดวันที่ 31 ธันวาคม 2550 ได้แก่
นายประดิษฐ์ รอดลอยทุกข์ ผู้สอบบัญชีเลขที่ 218 หรือนางสาวนงราม เลาหอารีดิลก
ผู้สอบบัญชีรับอนุญาตเลขที่ 4334 แห่งบริษัท เอเอสที มาสเตอร์ จำกัด
โดยสามารถสรุปรายงานการตรวจสอบของผู้สอบบัญชีได้ดังนี้

สำหรับงบการเงินงวดปีบัญชีสิ้นสุดวันที่ 31 ธันวาคม 2550

ข้าพเจ้าได้ตรวจสอบงบดุลรวม ณ วันที่ 31 ธันวาคม 2550 และ 2549 งบกำไรขาดทุนรวม
งบแสดงการเปลี่ยนแปลง
ส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของแต่ละปีของบริษัท
เพาเวอร์ไลน์ เอ็นจิเนียริ่ง จำกัด (มหาชน) บริษัทย่อยและกิจการร่วมค้า
และได้ตรวจสอบงบดุลเฉพาะกิจการ ณ วันที่ 31 ธันวาคม 2550 และ 2549
งบกำไรขาดทุนเฉพาะกิจการ
งบแสดงการเปลี่ยนแปลงส่วนของผู้ถือหุ้นเฉพาะกิจการและงบกระแสเงินสดเฉพาะกิจการสำหรับปีสิ้นสุดวันเดียวกันของแต่ละปี
บริษัท เพาเวอร์ไลน์ เอ็นจิเนียริ่ง จำกัด (มหาชน) ซึ่งผู้บริหารของกิจการ
เป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
ตามที่กล่าวในหมายเหตุประกอบงบการเงินข้อ 2
ข้าพเจ้ามิได้ตรวจสอบงบการเงินของบริษัทร่วมแห่งหนึ่ง
ซึ่งมีเงินลงทุนในบริษัทร่วมที่ปรากฏในงบการเงินรวม ณ วันที่ 31 ธันวาคม 2550 และ 2549
จำนวนเงิน 81.3 ล้านบาท และ 75.1 ล้านบาทตามลำดับ
และส่วนแบ่งขาดทุนของบริษัทร่วมสำหรับปีสิ้นสุดวันที่ 31 ธันวาคม 2550 และ 2549 จำนวนเงิน
15.0 ล้านบาท และ 5.5 ล้านบาทตามลำดับ
งบการเงินของบริษัทร่วมดังกล่าวตรวจสอบโดยผู้สอบบัญชีอื่น
โดยข้าพเจ้าได้รับรายงานของผู้สอบบัญชีนั้น
และการเสนอรายงานการตรวจสอบของข้าพเจ้าในส่วนที่เกี่ยวข้องกับจำนวนเงินของรายการต่างๆของบริษัทร่วมดังกล่าวซึ่งรวมอยู่ในงบการเงินรวมนี้ได้ถือตามรายงานการตรวจสอบของผู้สอบบัญชีอื่นนั้น

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

จากการตรวจสอบของข้าพเจ้าและรายงานการสอบบัญชีของผู้สอบบัญชีอื่นตามที่กล่าวในวรรคแรก
ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2550 และ 2549
ผลการดำเนินงานและกระแสเงินสดสำหรับปีสิ้นสุดวันเดียวกันของแต่ละปีของ บริษัท เพาเวอร์ไลน์
เอ็นจิเนียริ่ง จำกัด (มหาชน) บริษัทย่อยและกิจการร่วมค้า และของบริษัท เพาเวอร์ไลน์
เอ็นจิเนียริ่ง จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิได้เป็นการแสดงความเห็นอย่างมีเงื่อนไขต่องบการเงินดังกล่าวข้างต้น ข้าพเจ้าให้สังเกตดังนี้

1)  ตามที่กล่าวในหมายเหตุประกอบงบการเงินข้อ 5
    บริษัทได้เปลี่ยนแปลงนโยบายการบัญชีเกี่ยวกับการบันทึกเงินลงทุนในบริษัทย่อย
    บริษัทร่วมและส่วนได้เสียในการร่วมค้าในงบการเงินเฉพาะกิจการจากวิธีส่วนได้เสียเป็นวิธีราคาทุน

2)  ตามที่กล่าวในหมายเหตุประกอบงบการเงินข้อ 20 และข้อ 32
    ตามมติที่ประชุมคณะกรรมการบริษัทเมื่อวันที่ 14 พฤศจิกายน 2550 ให้บริษัทลงทุนในบริษัท
    บำรุงเมืองพลาซ่า จำกัด(บริษัทย่อย)
    ซึ่งบริษัทได้เข้าไปมีอำนาจควบคุมตามสิทธิที่ได้ถือครองหุ้นสามัญมาตั้งแต่วันที่ 27 เมษายน
    2549 เป็นจำนวนเงิน 500 ล้านบาท ณ วันที่ 31 ธันวาคม 2550
    บริษัทได้จ่ายชำระค่าหุ้นเพิ่มทุนจำนวน 140 ล้านบาทแล้วและเมื่อวันที่ 14 มกราคม 2551
    ได้จ่ายชำระค่าหุ้นเพิ่มทุนอีกจำนวน 360 ล้านบาท
    แต่บริษัทย่อยดังกล่าวยังไม่สามารถดำเนินการจดทะเบียนเพิ่มทุนกับกระทรวงพาณิชย์ได้
    เนื่องจากกลุ่มผู้ถือหุ้นเดิมของบริษัทย่อยก่อนที่บริษัทจะเข้าไปมีอำนาจควบคุม ได้ร้องต่อศาล
    เพื่อขอคุ้มครองชั่วคราวมิให้มีการจดทะเบียนเพิ่มทุนดังกล่าว อย่างไรก็ตาม
    บริษัทอยู่ในระหว่างการยื่นคำร้องต่อศาลเพื่อคัดค้านการคุ้มครองชั่วคราว
    โดยกระบวนการพิจารณาคดีจะมีขึ้นภายในเดือนมีนาคม 2551 ทั้งนี้
    ที่ปรึกษากฏหมายของบริษัทได้ให้ความเห็นถึงระดับความเป็นไปได้ว่าผลของคดีนี้จะเป็นประโยชน์แก่บริษัท
    หากบริษัทสามารถจดทะเบียนเพิ่มทุนในบริษัทย่อยดังกล่าวได้
    บัญชีสำรองเผื่อภาระหนี้สินของบริษัทย่อยในงบการเงินรวม ณ วันที่ 31 ธันวาคม 2550
    จำนวน 204 ล้านบาทจะถูกกลับรายการเป็นรายได้ในงบกำไรขาดทุนรวม

[]

12.2 คำอธิบายและการวิเคราะห์ผลดำเนินงานและฐานะการเงิน

1.  ผลการดำเนินงาน การวิเคราะห์ผลการดำเนินงานที่ผ่านมา

รายได้

รายได้จากการให้บริการของกลุ่มบริษัทฯ ในปี 2550 เพิ่มขึ้น 4.2% เป็น 8,094.10 ล้านบาท
เมื่อเปรียบเทียบกับปี 2549 จำนวน 7,771.50 ล้านบาท ซึ่งต่ำกว่าประมาณการไว้
เนื่องจากการรับรู้รายได้จากงานในต่างประเทศไม่ได้เป็นไปตามเป้าหมาย
เนื่องจากเจ้าของงานล่าช้าในการส่งมอบพื้นที่ และใบอนุญาต อย่าไรก็ตามคาดว่าในปี 2551
จะรับรู้ได้ในส่วนของต่างประเทศเพิ่มสูงขึ้นมาก

ต้นทุนในการให้บริการ

ต้นทุนในการให้บริการ ในปี 2550 ของบริษัทยังคงสูงอยู่ที่ 7,201.40 ล้านบาท เปรียบเทียบกับ
7,006.20 ล้านบาท ในปี 2549 แม้ว่าจะมีอัตราลดลงจาก 90.15% ในปีก่อน เป็น 88.90%
ซึ่งเป็นผลมาจากราคาวัสดุก่อสร้างหลัก ที่เพิ่มสูงขึ้น
ซึ่งเป็นผลกระทบโดยตรงจากการเพิ่มขึ้นของราคาน้ำมันอย่างต่อเนื่อง
ตลอดจนอุปกรณ์หลักที่ปรับราคาขึ้น จึงส่งผลให้อัตรากำไรขั้นต้นในปี 2550 อยู่ในอัตรา 11.1%
ซึ่งต่ำกว่าเป้าหมายที่คาดการณ์ไว้

ค่าใช้จ่ายในการขายและบริการ

กลุ่มบริษัทมีค่าใช้จ่ายในการขายและบริการของกลุ่มสำหรับงวดปี 2549 และ 2550 จำนวน
287.70 ล้านบาท และ 521.80 ล้านบาท คิดเป็นร้อยละ 3.70 และ ร้อยละ 6.40
ของรายได้จากการให้บริการ ตามลำดับ
โดยสัดส่วนที่เพิ่มขึ้นเนื่องจากค่าใช้จ่ายเงินเดือนและสวัสดิการพนักงานที่สูงขึ้น
อันเป็นผลมาจากการขยายงานของบริษัท โดยบริษัทได้ว่าจ้างพนักงานเพิ่มขึ้น
และมีค่าใช้จ่ายด้านการตลาด โดยเฉพาะการหางานในต่างประเทศ
ซึ่งเป็นลักษณะของค่าใช้จ่ายที่จ่ายเพื่อโครงการงานต่างประเทศ
ส่วนใหญ่จะมีลักษณะที่เป็นค่าใช้จ่ายก่อนการดำเนินงานของบริษัทที่ได้เริ่มลงทุนในต่างประเทศ

กำไรจากการดำเนินงาน

กำไรจากการดำเนินงานของกลุ่มในปี 2550 เท่ากับ 172.80 ล้านบาท ลดลงประมาณ 36%
เมื่อเทียบปี 2549 จำนวน 270.50 ล้านบาท
เนื่องมาจากค่าใช้จ่ายในการขายและบริการสูงขึ้นดังที่ได้อธิบายไว้ในเบื้องต้น
การตั้งสำรองหนี้สูญที่เพิ่มขึ้น และส่วนแบ่งขาดทุนจากเงินลงทุนในบริษัทร่วม
นอกจากนี้บริษัทฯได้รับรู้ขาดทุนจากอัตราแลกเปลี่ยนเงินตราต่างประเทศตามมาตรฐานบัญชี
(Unrealized Loss) ทำให้อัตรากำไรจากการดำเนินงานต่อรายได้ จึงลดจากปี 2549
จากอัตรา 3.5 % เป็น 2.17% ในปี 2550

  กำไรสุทธิ

จากผลการดำเนินงานที่กล่าวมาข้างต้นกลุ่มบริษัทมีกำไรสุทธิรวมเพิ่มขึ้นเป็น 149.9 ล้านบาท ในปี
2550 เปรียบเทียบกับปี 2549 ที่ 121.20 ล้านบาท ซึ่งคิดเป็นอัตราส่วนกำไรสุทธิเท่ากับ 1.85%
เปรียบเทียบกับปี 2549 ที่ 1.6%

  12.2.2 ฐานะการเงิน

  (1) สินทรัพย์

ณ วันที่ 31 ธันวาคม 2550 กลุ่มบริษัทมีสินทรัพย์รวมจำนวน 10,117.40 ล้านบาท เพิ่มขึ้น15.40%
จากปี 2549 ซึ่งมีจำนวน 8,765.20 ล้านบาท

สินทรัพย์หมุนเวียนของบริษัท เพิ่มขึ้นจาก 6,536 ล้านบาท ในปี 2549 เป็น 7,552.50 ล้านบาท
ในปี 2550 เพิ่มขึ้น 15.60%
ซึ่งเป็นผลมาจากการเพิ่มขึ้นอย่างสูงของเงินลงทุนชั่วคราวกับหลักทรัพย์จัดการกองทุนในลักษณะของเงินฝาก
โดยเพิ่มขึ้นจาก 47.2 ล้านบาท ในปี 2549 เป็น 1,122.20 ล้านบาท ในปี 2550
ระยะเวลาเก็บหนี้เฉลี่ยของบริษัทลดลงจาก 77 วัน ในปี 2549 เป็น 65 วัน ในปี 2550
สินทรัพย์ไม่หมุนเวียนเพิ่มสูงขึ้น 15.10% จากปี 2549 จำนวน 2,229.10 ล้านบาท เป็น
2,564.90 ล้านบาท ในปี 2550 ซึ่งส่วนใหญ่เป็นผลมาจากการเพิ่มขึ้นของอุปกรณ์
และเครื่องมือในการก่อสร้างต่าง ๆ

  (2) สภาพคล่อง

อัตราส่วนสภาพคล่องของกลุ่มบริษัทในปี 2550 เท่ากับ 1.16 เท่า และในปี 2549 เท่ากับ1.38
เท่า ในด้านความสามารถในการชำระหนี้นั้น ณ สิ้นปี 2549 และ 2550
กลุ่มบริษัทมีอัตราส่วนความสามารถใน การชำระดอกเบี้ย 7.3 เท่า และ 5.5 เท่า ตามลำดับ

(3) แหล่งที่มาของเงินทุน

 หนี้สิน

ณ วันที่ 31 ธันวาคม 2550 กลุ่มบริษัทมีหนี้สินรวมทั้งสิ้น 7,032.60 ล้านบาท เพิ่มขึ้นร้อยละ
24.70 จากปี 2549 ซึ่งมีจำนวน 5,639.90 ล้านบาท บริษัทมีหนี้สินหมุนเวียนเพิ่มขึ้น 37% จาก
4,722 ล้านบาท เป็น 6,477 ล้านบาท ส่วนใหญ่เป็นเงินรับล่วงหน้าจากลูกค้าเพิ่มขึ้น 59%
จากปีก่อน เจ้าหนี้เงินประกันผลงาน และต้นทุนที่ยังไม่ถึงกำหนดชำระ
ระยะเวลาชำระหนี้สำหรับเจ้าหนี้การค้าปกติในปี 2550 และ 2549 เท่ากับ 63 วัน และ 50 วัน
ตามลำดับ

หนี้สินไม่หมุนเวียนลดลง 39% เมื่อเปรียบเทียบกับปี 2549 ซึ่งส่วนใหญ่เป็นส่วนของบริษัท
บำรุงเมือง พลาซ่า จำกัด ซึ่งมีค่าจองสิทธิรับล่วงหน้าจำนวน 294 ล้านบาท
และภาระหนี้ระยะยาวกับธนาคาร จำนวน 485 ล้านบาท ซึ่งเมื่อวันที่ 31 ธันวาคม 2550
ถือเป็นหนี้ผิดนัด แต่ปัจจุบันได้รับการแก้ไขเป็นหนี้ปกติแล้ว

นอกจากหนี้สินข้างต้นแล้ว
บริษัทยังมีหนี้สินที่อาจเกิดขึ้นภายหน้าจากการให้บริษัทในกลุ่มใช้วงเงินค้ำประกันและวงเงินสินเชื่อร่วมกับบริษัท
โดยมีรายละเอียด ณ วันที่ 31 ธันวาคม 2550 และ 2549 ดังนี้

หน่วย : ล้านบาท

  ------------------ -------------- ------------ -------------- -------------
  บริษัท               ปี 2550                      ปี 2549         

                     หนังสือค้ำประกัน   วงเงินสินเชื่อ   หนังสือค้ำประกัน   วงเงินสินเชื่อ

  บ. ยูนิมาฯ           111.03         5.00         127.40         127.40

  กิจการร่วมค้าฯ        13.76          -            119.20         119.20

  บ. บำรุงเมือง พลาซ่า  500.00         -            500.00         -

  บ. เทคเนอร์         437.00         -            339.00         -

  รวม                1,061.79       5.00         1,085.60       246.60
  ------------------ -------------- ------------ -------------- -------------

ส่วนของผู้ถือหุ้น

ณ วันที่ 31 ธันวาคม 2550 บริษัทฯ มีส่วนของผู้ถือหุ้น 3,085 ล้านบาท ลดลง 1.28%
เปรียบเทียบกับปี 2549 ซึ่งมีจำนวน 3,125 ล้านบาท
ลดลงเนื่องจากการรับรู้ขาดทุนจากการรวมบริษัทย่อยจำนวน 215.80 ล้านบาท
ขณะที่บริษัทมีกำไรระหว่างปี 149.90 ล้านบาท อัตราหนี้สินต่อทุนเป็นสัดส่วน 2.3 เท่า ในปี 2550
และเป็น 1.8 เท่าในปี 2549